b'\n_START_ARTICLE_\nIsrael Shamir\n_START_SECTION_\nBiografi\n_START_PARAGRAPH_\nShamir opplyser \xc3\xa5 v\xc3\xa6re f\xc3\xb8dt med navnet Izrail Schmerler av j\xc3\xb8diske foreldre i Novosibirsk i Sibir i 1947. If\xc3\xb8lge Shamir har han studert matematikk og jus ved universitetet i Novosibirsk. Han flyttet til Israel i 1969, tjenestegjorde i den israelske h\xc3\xa6ren og deltok i Jom kippur-krigen i 1973. Etter krigen opplyser han \xc3\xa5 ha studert jus en periode ved Det hebraiske universitetet i Jerusalem, men avbr\xc3\xb8t studiet for \xc3\xa5 jobbe som journalist. Han opplyser \xc3\xa5 ha jobbet for Israels statskringkasting Kol Yisrael og senere som frilansjournalist for en rekke aviser og medier. Han har ogs\xc3\xa5 oversatt hebraisk litteratur til russisk, bl.a. verk av Shmuel Yosef Agnon._NEWLINE_Han opplyser at han bor dels i Jaffa, dels i Stockholm og dels i Moskva, og har tre s\xc3\xb8nner, bl.a. journalisten Johannes Wahlstr\xc3\xb6m, kjent som WikiLeaks\' talsmann i Skandinavia. I 2004 ble Shamir d\xc3\xb8pt i Den ortodokse kirke i Jerusalem og gitt d\xc3\xb8penavnet Adam.\n_START_SECTION_\nNorge\n_START_PARAGRAPH_\nShamir ble i en periode publisert i Friheten og Klassekampen, men ble stengt ute av Klassekampen da han ikke ville slutte seg til debattredakt\xc3\xb8rens ford\xc3\xb8mmelse av Knut Hamsun. (Shamirs innlegg i Klassekampen ble oversatt til norsk av Hans Olav Brendberg, Ingar Arn\xc3\xb8y og Ola Lars Andresen). Han har utgitt en bok p\xc3\xa5 norsk (Blomar fr\xc3\xa5 Galilea, oversatt av Hans Olav Brendberg).\n_START_SECTION_\nKritikk\n_START_PARAGRAPH_\nFra 2001 og utover har han m\xc3\xb8tt stadig flere anklager om antisemittisme. P\xc3\xa5 nettstedet Masada2000 som har listef\xc3\xb8rt 8000 "sj\xc3\xb8lhatende j\xc3\xb8der", blir Shamir framhevet av de 7 fremste, sammen med blant andre Michael Lerner og Noam Chomsky. Han har ogs\xc3\xa5 blitt beskyldt for \xc3\xa5 st\xc3\xb8tte Jean-Marie Le Pen i Frankrike, men han avviser det p\xc3\xa5 denne m\xc3\xa5ten: "Some readers misunderstood me and thought I support Le Pen. Surely I do not: Le Pen is a bad guy in my books, but bad guys will be called to undo the excessive Jewish power if the good guys fail to do it."_NEWLINE_Shamir har ogs\xc3\xa5 f\xc3\xa5tt kritikk for de opplysningene han gir om sin personlige historie. Norman Finkelstein har if\xc3\xb8lge Tablet Magazine sagt om Shamir at "han har funnet opp hele sin personlige historie. Ingen ting han sier om seg selv er sant." Mange journalister har m\xc3\xb8tt Shamir i hans hjem i Jaffa, men det var mindre kjent at han hadde svensk statsborgerskap. Shamir har skiftet sitt offisielle navn flere ganger, og begrunnet det med behovet for privatliv, men bruker fortsatt navnet Israel Shamir som offentlig person.'